ROZHODNUTIE RADY
z 3. júna 2008,
ktorým sa zrušuje rozhodnutie 2005/694/ES o existencii nadmerného schodku v Taliansku
(2008/560/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 12,
so zreteľom na odporúčanie Komisie,
keďže:
(1)
Rozhodnutím Rady 2005/694/ES (1) sa po odporúčaní Komisie v súlade s článkom 104 ods. 6 zmluvy rozhodlo o tom, že v Taliansku existuje nadmerný schodok. Rada poukázala na to, že schodok verejných financií bol v roku 2003 aj v roku 2004 o niečo vyšší ako referenčná hodnota 3 % HDP, pričom hrubý dlh verejných financií bol v obidvoch rokoch na úrovni približne 106 - 107 % HDP, výrazne vyššej ako referenčná hodnota 60 % HDP stanovená v zmluve a v ostatných rokoch neklesal uspokojivým tempom.
(2)
Dňa 28. júla 2005 v súlade s článkom 104 ods. 7 zmluvy a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (2) Rada na základe odporúčania Komisie vydala odporúčanie, ktoré bolo určené Taliansku s cieľom odstrániť nadmerný schodok najneskôr do konca roku 2007. Odporúčanie bolo uverejnené.
(3)
V súlade s článkom 104 ods. 12 zmluvy sa rozhodnutie Rady o existencii nadmerného schodku má zrušiť, ak sa podľa názoru Rady v príslušnom členskom štáte nadmerný schodok odstráni.
(4)
V súlade s Protokolom o postupe pri nadmernom deficite, ktorý tvorí prílohu k zmluve, Komisia poskytne údaje na uplatňovanie postupu. Súčasťou uplatňovania protokolu je povinnosť členských štátov oznámiť údaje o verejnom schodku a dlhu, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 4 nariadenia Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (3).
(5)
Na základe údajov, ktoré poskytla Komisia (Eurostat) v súlade s článkom 8g ods. 1 nariadenia (ES) č. 3605/93 na základe oznámenia Talianska pred 1. aprílom 2008, a prognózy útvarov Komisie z jari 2008 sú oprávnené tieto závery:
-
schodok verejných financií po tom, ako sa zvýšil z 3,5 % HDP v roku 2004 na 4,2 % HDP v roku 2005, sa znížil na 3,4 % v roku 2006 a napokon na úroveň 1,9 % HDP v roku 2007, ktorá je nižšia ako referenčná hodnota 3 % HDP. Schodok v roku 2007 by bol bez vplyvu jednorazových opatrení na rozpočet 1,7 %. To je porovnateľné s cieľom 2,8 % HDP stanoveným v aktualizácii programu stability z decembra 2006,
-
úprava bola dôsledkom zvýšenia stálych daňových príjmov v priebehu rokov 2006 - 2007, ktoré výrazne prekročili očakávania. To bolo vo veľkej miere spôsobené vyššou ako očakávanou účinnosťou prijatých opatrení a do určitej miery vyšším ako plánovaným hospodárskym rastom. Po očakávanom zhoršení o percentuálneho bodu HDP v roku 2005 sa odhaduje, že štrukturálne saldo (t. j. cyklicky upravené saldo bez jednorazových a iných dočasných opatrení) sa zlepšilo o 1 percentuálneho bodu HDP v roku 2006, resp. 1 percentuálneho bodu HDP v roku 2007,
-
v prognóze z jari 2008 sa v roku 2008 plánuje nárast schodku na 2,3 % HDP vrátane 0,1 % HDP z jednorazových výnosov z predaja nehnuteľností. Plánované zhoršenie salda rozpočtu spôsobí rast pomeru bežných primárnych výdavkov k HDP a nižšie bežné dane. Čiastočne sa to kompenzuje predpokladaným poklesom kapitálových výdavkov, ktorý odráža značné jednorazové výdavky naakumulované v roku 2007. Hoci je prognóza schodku vo výške 2,3 % HDP iba o niečo vyššia ako oficiálny cieľový schodok vo výške 2,2 % HDP stanovený v aktualizácii programu stability z novembra 2007, cieľový schodok bol plánovaný pri použití odhadovaného výsledku schodku v roku 2007, ktorý je výrazne vyšší ako ohlásený výsledok. V jarnej prognóze sa v roku 2009 v prípade absencie zmeny politiky plánuje schodok vo výške 2,4 % HDP. To znamená, že schodok klesol pod referenčnú hodnotu 3 % HDP vierohodným a udržateľným spôsobom,
-
očakáva sa však, že štrukturálne saldo sa v roku 2008 zhorší o viac ako percentuálneho bodu HDP a v prípade absencie politických zmien sa v roku 2009 zlepší o percentuálneho bodu. Treba zároveň zohľadniť potrebu dosiahnuť pokrok smerom k strednodobému cieľu pre rozpočtovú pozíciu, ktorým je v prípade Talianska vyvážená pozícia v štrukturálnom vyjadrení,
-
po desaťročnom klesaní na úroveň tesne pod 104 % HDP v roku 2004 (z úrovne viac ako 121 % HDP v roku 1994) sa pomer verejného dlhu k HDP zvýšil o dva percentuálne body HDP v roku 2005 a o ďalších 0,6 percentuálneho bodu v roku 2006 na úroveň 106,5 % HDP. Pomer dlhu k HDP v roku 2007 opäť klesol na úroveň 104 % HDP. Vývoj pomeru dlhu k HDP výrazne ovplyvnila dočasná finančná operácia zvyšujúca dlh, t. j. akumulácia likvidných aktív v roku 2006 a jej zrušenie v roku 2007. Bez tejto operácie by pomer dlhu k HDP zostal v roku 2006 pomerne stabilný, pričom by odrážal zlepšenie primárneho prebytku v súlade s odporúčaním Rady. Podľa prognózy Komisie z jari 2008 sa v prípade absencie zmien politiky očakáva, že pomer dlhu k HDP klesne do roku 2009 na úroveň približne 102 %. Aj keď pomer dlhu k HDP zostáva v Taliansku vysoký a je očividne vyšší ako referenčná hodnota, môže sa považovať za znížený v súlade s odstránením nadmerného schodku v roku 2007.
(6)
Podľa názoru Rady bol nadmerný schodok v Taliansku odstránený a rozhodnutie 2005/694/ES by sa preto malo zrušiť,
PRIJALA TOTO ROZHODNUTIE:
Článok 1
Z celkového posúdenia vyplýva, že nadmerný schodok bol v Taliansku odstránený.
Článok 2
Rozhodnutie 2005/694/ES sa týmto zrušuje.
Článok 3
Toto rozhodnutie je určené Talianskej republike.
V Luxemburgu 3. júna 2008